
A Dédai-tó és a Tóvár Ornitológiai Rezervátum ornitofaunájának felmérése

2019. szeptember 15. és 2022. február 12. között ornitológiai megfigyeléseket folytattunk Beregdédán (Ukrajna, Kárpátalja) a Dédai-tó, valamint a Tóvár Ornitológiai Rezervátum területén összesen 110 vizsgálati napon azzal a céllal, hogy felmérjük az élőhelyek madárfaunáját, illetve megvizsgáljuk egy természetes eredetű, de degradálódott, illetve egy mesterségesen létrehozott vizes élőhely fajösszetételét. A madarakat szabad szemmel, távcsővel figyeltük meg, a csapatban repülő, vagy úszó egyedek számlálását teleobjektívvel felszerelt fényképezőgéppel készített fényképfelvételek alapján végeztük.
A természetvédelmi oltalom alatt álló Tóvár Ornitológiai Rezervátum területén, mely egy korábban lecsapolt láp volt összességében magasabb fajszámot regisztráltunk, illetve nagyobb diverzitást mértünk, mint a Dédai-tónál (17 madárfaj). A Tóvár Ornitológiai Rezervátum esetében a rendszeres kiszáradás jelentősen befolyásolja a madárfauna összetételét, ugyanis napjainkra az év nagyobb részében már a szárazföldi fajok dominálnak. Az ilyen hatások nagy veszélyt jelentenek az olyan megfigyelt gázlómadárfajokra, mint a: nagy kócsag, szürke gém, bölömbika, fehér gólya vagy a fekete gólya.
A teljes vizsgálati időszak vonatkozásában a legnagyobb egyedszámbeli gyakoriságot a tőkésréce mutatta a tavon (53,18%), illetve a Tóvár Ornitológiai Rezervátumban egyaránt (13,79%).  A madárfauna összetételét és szezonális jellemzőit tekintve az őszi, téli és koratavaszi időszakban a vonuló vízimadarak nagyobb számban választják pihenő- és táplálkozóhelyül a Dédai-tó nagy kiterjedésű víztükrét. A nagyobb nyílt vízfelületekhez jobban kötődő dankasirály, nyílfarkú réce, nagy lilik, küszvágó csér, bakcsó és jégmadár kizárólag itt volt megfigyelhető.
A Tóvár Ornitológiai Rezervátum napjainkban kevésbé vonzó pihenő és táplálkozóhely a vízimadarak körében, mint a Dédai-tó, ugyanakkor faunisztikai és a florisztikai vizsgálataink eredményei azt mutatták, hogy egy természetes eredetű élőhely leromlott állapotában nagyobb diverzitást képes mutatni, szélesebb spektrumú és gazdagabb élőhelyi feltételeket tud nyújtani, mint egy szomszédos, mesterséges eredetű. Azokról a területekről, ahol a vizes élőhelyek bizonyos funkcióit részben átvenni képes alternatív élőhely nem áll rendelkezésre a vízimadarak megritkulásával, vagy teljes területelhagyásával kell számolnunk. Az ilyen területek tényleges és hathatós megóvása, lehetőség szerinti regenerációja természetvédelmi szempontból kiemelten fontos.



